“Ek was as kind nogal ’n liegbek” – Schalk Schoombie by die bekendstelling van Boomkastele | NB
“Ek was as kind nogal ’n liegbek” – Schalk Schoombie by die bekendstelling van Boomkastele
by NB Publishers on Jun 5th, 2015 Tweet
Schalk Schoombie droom al van kleintyd af van sy eie boomhuis; so ’n majestieuse gebou wat net deur ’n kind se verbeelding opgetower kan word. “My maatjies het almal boomhuise gehad en ek wou ook een hê, maar ek was te onbeholpe.”
Só het die Boomkastele: ’n Sprokie vir ’n stadsmens-outeur verlede week aan sy gespreksgenoot en ou vriendin, Ilse Salzwedel, vertel. Menige vriende, kollegas en belangstellendes het op Donderdag 28 Mei na Graffiti Lynnwood Bridge gestroom om die bekendstelling van Boomkastele met Schoombie te vier.
Schoombie het nóg ’n kinderherinnering opgeroep om die inspirasie vir die roman te verduidelik: ’n Buurman het destyds ’n pragtige boom afgesaag wat op sy familie-erf gegroei het, en die skrywer kon vir jare nie die saak verwerk nie. Sy hoofkarakter is dan juis ’n navorser wie se twee agterste bome afgekap word, en dit ontketen ’n burgeroorlog op klein skaal tussen die bure. Saam met die een storie loop nog ’n verhaallyn – dié van ’n misdaadverslaggewer wat veg teen haar alledaagse bestaan van bloedvergieting-stories deur die spoor van ’n fantastiese graffitikunstenaar na te volg.
“Schalk is ’n deurwinterde joernalis, akteur en nou ook romanskrywer,” het Salzwedel aan die gehoor vertel en vir die skrywer gevra, “Hoekom nou eers die boek?”
“Ek dink ek was te bang,” het die oud-De Kat-redakteur gedeel. “Ek wou nie nóg ’n gemiddelde boek skryf wat stof vergaar op ’n rak nie.” Schoombie word vanjaar 58 en noem homself ’n “late bloomer”. Hy het jare lank in die tydskrifwese gewerk en dra die hoed van fliekresensent, akteur, dramaturg, Beeld-joernalis en stigtersredakteur van Krit, die Klein Karoo Nasionale Kunstefees se jaarlike feeskoerant. “Dis makliker om ten brode te skryf,” het Schoombie met ’n skaam glimlag vertel.
Salzwedel wou weet wanneer Schoombie begin stories vertel het. “Ek dink ek was as kind nogal ’n liegbek.” Schoombie bly deesdae in Alberton, maar hy het in Pretoria grootgeword waar sy pa ’n teater-voorportaalbestuurder was. Schoombie het aan al sy maatjies vertel dat sy pa vir hulle kaartjies vir enige vertoning wat hulle wou sien kon kry, maar hulle sou baie deftig moes aantrek. Die volgende dag het hulle sowaar opgedaag in hul beste Sondagdrag. Sy pa het natuurlik niks hiervan geweet nie, en Schoombie kan vandag nog onthou hoe sy maatjies in hul mooi klere daar teen die heining gestaan en wag het vir hul kaartjies. Hy het nooit joernalistiek geswot nie, het hy meegedeel, maar sy taalvaardighede het hy in die praktyk opgetel.
“Ek is baie lief vir bome,” het die skrywer vertel oor die sentrale element in die boek – ’n monsterboom wat nie ophou groei nie. Die navorser ontbied die hulp van ’n boomfluisteraar; op wie hy dan natuurlik verlief raak. “Daar was baie van haar,” het Salzwedel die beskrywing van die aardse figuur voorgelees, “Sy het die hele buurt opgevrolik”. Nog ’n motief in die boek is anonimiteit in ’n tyd wat almal geken wil wees; die navorser is behep daarmee om naamloos te wees, en in die proses vergeet hy sy eie naam.
Boomkastele besin oor medemenslikheid en ons verhoudings met ons bure, hoe jy jouself sien teenoor buurlande en groot moonthede – die persepsies wat ons van mekaar vorm. Die boek maak die leser ook bewus van hoe ons in die stad ook na aan die natuur is. “Vandat ek die boek geskryf het kan ek nie meer bome miskyk nie.”
Teen die einde van die aand het almal nog aan die Woord en Wingerd-verversings gesmul en die skrywer het eksemplare van sy boek geteken terwyl Salzwedel se voorspelling in die lugrym ge-eggo het: “Die pers kan my maar op rekord sit, ek dink ons gaan Boomkastele volgende jaar op ’n paar kortlyste sien.”
Vanaand stel ons Boomkastele deur Schalk Schoombie by @GraffitiLBridge bekend. Die #woordwingerd is volop! #livebooks pic.twitter.com/4IuQXbvo6f
— Annetjie v Wynegaard (@Annetjievw) May 28, 2015
Ons spring weg! @ilsesalzwedel gaan die vrae stel aan Schalk Schoombie oor #Boomkastele #livebooks pic.twitter.com/Lv9IyGKJF7
.@ilsesalzwedel: Die pers kan my maar op rekord sit, ek dink ons gaan Boomkastele volgende jaar op 'n paar kortlyste sien #livebooks
Schalk Schoombie is 'n deurwinterde joernalis, akteur en nou romanskrywer, sê @ilsesalzwedel. Hoekom nou eers die boek? #livebooks
Schoombie: Ek dink ek was te bang. Ek wou nie nog 'n gemiddelde boek skryf wat stof op 'n rak vergaar nie #livebooks
.@ilsesalzwedel: Wanneer het jy begin stories vertel? Schoombie: Ek dink ek was as kind nogal 'n liegbek #livebooks
'n Sentrale element in die boek is 'n monsterboom wat nie ophou groei nie; toe skep Schoombie die karakter van 'n boomfluisteraar #livebooks
Een van die motiewe in die boek is anonimiteit in 'n tyd wat almal geken wil wees – die navorser bly naamloos #livebooks
Schoombie: Integraal in die karakter is sy beheptheid daarmee om naamloos te bly, in die proses begin hy sy naam vergeet #livebooks
"Die vrees dat sy in die koerant tuis gaan kom" – Het ons behep geraak met verkeerde goeters? @ilsesalzwedel oor moderne media #livebooks
#Boomkastele handel oor goed en kwaad, ryk en arm, medemenslikheid, buurmanskap, ekologiese kwessies #livebooks
Schoombie is op die oomblik besig met 'n whodunnit oor kos wat afspeel in Pretoria. #livebooks
Vrou in die gehoor merk op: Dis 'n feel-good boek, lees dit vir die lekker (Aletta vd Merwe, Schoombie was verlief op haar in st8 #livebooks
Nog 'n vriend, Leon Ferreira: Is daar iets vir mans ook hier in? Schoombie: Wel daar's seks. #livebooks
Sentrale vraag in Boomkastele: Hoe kry jy dit reg om van almal te hou? Medemenslikheid #livebooks
So sluit ons af, hou die kortlyste volgende jaar dop vir #Boomkastele #livebooks
Posted by NB-Uitgewers on Friday, 5 June 2015
Boomkastele: ’n Sprokie vir ’n stadsmens deur Schalk Schoombie
Tags: 'n Sprokie vir 'n stadsmens, Afrikaans, Alberton, Beeld, Boekbekendstellings, Boekgeleenthede, Boekgesprekke, Boekpraatjies, Book Events, Book Launches, Boomkastele, De Kat, Events, Fiction, Fiksie, Graffiti Lynnwood Bridge, Human & Rousseau, Ilse Salzwedel, Klein Karoo Nasionale Kunstefees, Krit, Launches, NB, Pretoria, Roman, Schalk Schoombie, South Africa, Speurverhaal, Woord en Wingerd
« Wie is “Die Beste Afrikaner van 2015”? Deon Opperman nomineer vir Karen Meiring
Lien Botha besoek die postapokaliptiese Suid-Afrika van die nabye toekoms in haar debuut, Wonderboom »